May 29,2017
ఎస్‌బీఐ 'బాస్‌' ఎంపిక ప్రక్రియ షురూ: ఆర్థిక మంత్రిత్వ శాఖ
న్యూఢిల్లీ: భారతీయ స్టేట్‌ బ్యాంకు (ఎస్‌బీఐ) చైర్మెన్‌ అరుంధతి భట్టాచార్య పదవి కాలం అక్టోబర్‌ 6న ముగియనుంది. ఈ నేపథ్యంలో కొత్త 'బాస్‌' ఎంపిక ప్రక్రియను ఆర్థిక మంత్రిత్వ శాఖ మొదలుపెట్టింది. ప్రభుత్వ రంగ బ్యాంకుల్లో పై స్థాయిల్లో ఖాళీ అవుతున్న ఉద్యోగాలను ఈ ఏడాది నింపాలని డిపార్టుమెంట్‌ ఆఫ్‌ ఫైనాన్షియల్‌ సర్వీసెస్‌ బ్యాంకుల బోర్డు బ్యూరోకి ఆదేశించిందని ఆర్థిక మంత్రిత్వ శాఖ సీనియర్‌ అధికారులు తెలిపారు. ఇందులో ఎస్‌బీఐ చైర్మెన్‌తో పాటు ఒక మేనేజింగ్‌ డైరెక్టర్‌ కూడా ఉన్నారని ఆ వర్గాలు వెల్లడించాయి. ఇక అక్టోబర్‌ 6 నాటికి ఎస్‌బీఐ చైర్‌పర్సన్‌గా భట్టాచార్య తన నాలుగేండ్ల పదవి కాలన్ని పూర్తి చేసుకొనుంది.
ఎస్‌బీఐలో ప్రస్తుతం చైర్మెన్‌తో పాటు బ్యాంకులో వివిధ విభాగాల్లో నాలుగురు మేనేజింగ్‌ డైరెక్టర్లు పని చేస్తున్నారు. ఎస్‌బీఐ ఇటీవలే ఐదు అనుబంధ బ్యాంకులతో పాటు భార తీయ మహిళ బ్యాంకు (బీఎంబీ)ని విలీనం చేసుకుంది. దీంతో ప్రపంచ టాప్‌ 50 బ్యాంకుల్లో ఒకటిగా ఎస్‌బీఐ నిలిచిన సంగతి తెలిసిందే.
మీ స్నేహితులకు రికమెండ్ చెయ్యండి